runetrust/blame-folketinget-dk huggingface dataset:
René Skau Björnsson (S), 2009-03-12:
Tak, og også tak til ministeren.
Jeg vil gerne understrege, som jeg også gjorde det i min ordførertale, at jeg synes, det er et rigtig godt forslag, og jeg er glad for, at det er kommet, og at vi får nogle mere ordnede forhold på hele hjælperområdet. Noget af det, jeg rejste i min ordførertale, og som jeg gerne vil have ministeren til at forholde sig til, er den situation, at der er nogle brugere, der har hjælpere fra forskellige instanser; der er brugere, som har hjælpere, der er bevilget efter forskellige love.
Ét er jo serviceloven og de paragraffer, vi taler om her, men en respiratorbruger kan også have fået bevilget en hjælper over sundhedsloven, og der kan være folk med handicap, der tager en uddannelse, og som så får hjælpere over en anden paragraf i en anden lovgivning.
Der vil jeg bare høre, om ministeren ikke vil være med til at arbejde for, at vi får mere ensartede regler for alle typer af de her handicaphjælpere.
Nu har vi taget en lille del, nemlig det, der hører under velfærdsministeren, men som sagt er der andre ministerier, der bevilger samme type hjælpere, og handicaporganisationerne peger jo i deres høringssvar på, at her er der en problemstilling; det er et lille hjørne, men jeg synes, det også er værd at tage med i den snak, vi har i dag om at forbedre forholdene for hjælperne generelt.
Erling Bonnesen (V), 2009-03-12:
Sagen her er en udmøntning af en del af satspuljeaftalen for 2009 på handicapområdet.
Med lovforslaget bliver der gjort nogle tiltag til væsentlige forbedringer, der kommer både handicaphjælpere og de handicappede til gode.
Som det er nu, er arbejdsforholdene for hjælpere til den borgerstyrede personlige assistance noget uklare, og det gør det svært for de handicappede at rekruttere og fastholde handicaphjælpere.
Lovforslaget her sikrer en bemyndigelse til, at velfærdsministeren i en kommende bekendtgørelse kan fastsætte regler for kommunalbestyrelsens udmåling af tilskud til aflønning af handicaphjælpere.
Således vil den enkelte borger med handicap få et reguleret kontant tilskud til rådighed i ansættelsen af en hjælper til personlig assistance.
De forbedrede vilkår for handicaphjælpere gør det også nemmere for de handicappede at rekruttere og fastholde hjælpere og derved også opnå et mere selvstændigt liv.
Lovforslaget er en udmøntning af satspuljeaftalen for 2009, og i den forbindelse blev der også afsat 120 mio. kr. i 2009 og frem til at give velfærdsministeren mulighed for at fastsætte de bindende regler om udmålingen af tilskuddet.
Venstre støtter forslaget.
Lennart Damsbo-Andersen (S), 2009-03-12:
De bemærkninger, jeg er kommet med heroppefra som slutbemærkninger, er nogle, der forholder sig til den debat og den diskussion, der har været her i Tinget i dag.
Jeg beklager så, at spørgeren ikke har været her hele tiden, men det er fremgået meget tydeligt af de indlæg, der har været fra ordføreren for Dansk Folkeparti, at han ikke bekymrer sig om de problemstillinger, vi har i landet i øjeblikket i forhold til beskæftigelsen, i forhold til ledigheden.
Det gør han ikke.
Det er derfor, jeg konkluderer, som jeg gør.
Birthe Rønn Hornbech (V), 2009-03-12:
Det er klart, at når vi kommer ind på det praktiske og omkostninger osv., afhænger det jo alt sammen af - nu taler jeg ud fra min egen almindelige viden -
om det er ting, vi faktisk selv kan lære på nettet i dag, eller om det er ting, man skal have en særlig licens, eller hvad man nu skal have, for at få adgang til.
Det, jeg taler om her, er selvfølgelig det, som alle har fri adgang til.
Det er ikke ensbetydende med, at der sidder en og giver karakterer, det siger sig selv.
Nu ved jeg slet ikke, hvordan det vil blive lavet, vel?
Men er det først lagt ud, opfatter jeg det bestemt som en spredning af det danske sprog til hele verden, selv om det vil have som formål at rette sig mod arbejdskraften.
Men det vil da være med til at udbrede det danske sprog over hele verden, det er jeg ikke i tvivl om.
Hans Kristian Skibby (DF), 2009-03-12:
Jeg noterede mig, at hr. Lennart Damsbo-Andersen i sin anden runde som ordfører for forslagsstillerne sagde om Dansk Folkepartis rolle, at der blev konkluderet fra ordførerens side - og det må jeg så gå ud fra er mig - at man skulle holde fingrene fra anlægsloftet, og at vi fra Dansk Folkepartis side skulle have ønsket at afskaffe det kommunale selvstyre.
Jeg vil gerne lige have præciseret, om det virkelig var det, som ordføreren sagde, for så vil jeg da gerne selv have lov til at konkludere, hvad jeg har sagt, frem for at Socialdemokraterne skal gøre det.
Lennart Damsbo-Andersen (S), 2009-03-12:
Jeg vil starte med at sige, at det selvfølgelig ikke er noget, som hr. Hans Kristian Skibby har sagt her fra talerstolen i dag, det er et citat fra hr. Kristian Thulesen Dahl.
Men da ordføreren blev spurgt i dag, om det nu også var rigtigt, blev det ikke afkræftet, så derfor bliver ordføreren taget til indtægt for det.
Hans Kristian Skibby (DF), 2009-03-12:
Det er jo vældig festligt, at vi skal bruge andre folks citater, og så synes jeg jo, at jeg vil prøve at fortsætte i samme dur.
I går aftes blev Socialdemokraterne - altså ordførerens eget parti - citeret for via deres kommunalordfører at have sagt, at et forslag om at pumpe 2 mia. kr. ekstra ud fra finansministerens side var sølle og uambitiøst.
Det var ordene fra Socialdemokraterne.
Efterfølgende har vi så oplevet i dag, at hr. Lennart Damsbo-Andersen siger, at det er et rigtig godt skridt i den rigtige retning.
Så er det, man kan stille sig selv det spørgsmål - eller rettere stille ordføreren det spørgsmål, hvem man egentlig skal tro på.
Er det kommunalordføreren, hr. Rasmus Prehn, eller er det ordføreren her i dag, som står for, hvad Socialdemokraterne mener?
Og er det et godt skridt i den rigtige retning, eller er det sølle og uambitiøst?
Lennart Damsbo-Andersen (S), 2009-03-12:
Jeg vil sige, at begge citaterne er rigtige, for vi taler om to forskellige ting.
Den ene ting handler om, hvorvidt man vil give kommunerne selvstyre, og den anden ting handler om, om man, i kraft af at man laver en aftale med Kommunernes Landsforening, er i stand til at gøre noget ved beskæftigelsesforholdene i Danmark.
Tina Petersen (DF), 2009-03-12:
Jeg kunne jo ikke andet end lige vågne brat op, da jeg hørte, at ordføreren for Socialdemokratiet meget barsk, synes jeg, sagde, at vores gruppeformand i Dansk Folkeparti, hr. Kristian Thulesen Dahl, har udtalt, at han ønsker at nedlægge det kommunale selvstyre.
Jeg kunne da godt tænke mig at vide, hvor det citat kommer fra.
Er der noget i Dansk Folkeparti, vi er fuldstændig enige om, er det selvfølgelig, at selvstyret ikke skal nedlægges.
Og selvfølgelig ønsker jeg at vide, hvor ordføreren har det fra.
Lennart Damsbo-Andersen (S), 2009-03-12:
Jeg vil starte med at sige, at jeg i min erindring ikke kan huske, at det er hr. Kristian Thulesen Dahl, der har sagt det; ikke netop det, for det er den anden del, han har sagt så sent som i går i en pressemeddelelse.
Så på den led er det rigtigt.
Jeg beklager.
Nu kan jeg jo ikke slå op i papirer her, hvor jeg står, men der er en klar og tydelig udtalelse fra et ledende medlem af Dansk Folkeparti i ledelsen.
Man har sagt, at man ønsker at afskaffe det kommunale selvstyre.
Tina Petersen (DF), 2009-03-12:
Du lagde ud med at sige, at det var fra hr. Kristian Thulesen Dahl, og nu er det bare sagt af en fra ledelsen.
Det er jo det typiske og sædvanlige fra Socialdemokratiet.
Jeg beklager meget, men sådan er det.
Du nævner miljøet og så mange andre ting, som Dansk Folkeparti ikke skulle deltage aktivt i.
Der må jeg jo simpelt hen sige, at det ikke er korrekt.
Vi indgår i energi- og strategiplaner osv.
Så her synes jeg også, at det er sådan upræciseret, hvor ordføreren får det fra.
Derfor beder jeg dig om at komme med nogle konkrete facts om, hvor du har hørt det fra - De har hørt det fra.
Karen Jespersen (V), 2009-03-12:
Til det kan man sige to ting.
Den ene er, at der gennemgående er et behov for at få forenklet og samordnet de forskellige ordninger, der jo sådan set også er på Velfærdsministeriets område, for at gøre det mere gennemskueligt.
Og den anden ting er, at man med hensyn til de ordninger, der findes på andre ministeriers områder, selvfølgelig også vil blive gjort bekendt med de her regler.
Jeg vil jo også som koordinerende minister tage det op og ligesom vurdere, hvordan det så forholder sig.
Men det er klart, at jeg ikke kan gå ind og blande mig, for det ligger så i en anden ressort.
Så det er klart, at det er noget af det, der kommer ind i billedet, når det her bliver vedtaget.
René Skau Björnsson (S), 2009-03-12:
Det svar er jeg glad for og sætter pris på, og jeg håber, at det så vil lykkes at få de andre delelementer med i forhold til de forskellige typer af hjælpere.
Et andet lille hjørne, som jeg også lige vil stille spørgsmål til, er det her med den overenskomst, der skal være grundlaget for udmålingen af hjælpernes løn- og ansættelsesvilkår.
Men nu står vi jo en situation, hvor der faktisk er indgået overenskomst specifikt for hjælperne, og der vil jeg gerne høre, om ministeren ikke er enig i, at hjælpergruppen har et meget specielt job, og at det er meget svært at finde sammenlignelige grupper.
Der kan være lønniveau, som man kan sammenligne, men med hensyn til arbejdsfunktioner og arbejdstider er det en meget speciel gruppe, hvor det så måske ville være mere naturligt at tage udgangspunkt i nogle af de overenskomster, der nu bliver indgået specifikt for hjælperne.
Tina Petersen (DF), 2009-03-12:
Mit spørgsmål skyldes ganske enkelt, at jeg hørte ordføreren nævne noget om lægeordinerede lægemidler.
Kunne jeg få ordføreren til at udspecificere det lidt?
Er det metadon eller andre receptpligtige midler, man tænker på i forbindelse med forslaget her?
Sophie Løhde (V), 2009-03-12:
Med hensyn til det, jeg nævnte i min ordførertale, er vores holdning klar.
Når det gælder spørgsmålet om, hvorvidt substitutionsbehandling efter sundhedsloven skal tilbydes anonymt, kan vi ikke støtte det, fordi vi mener, det er en forudsætning, at man kender identiteten på den person, lægemidlerne skal ordineres til, ligesom det i øvrigt også er væsentligt i relation til den forskning, der pågår på området, at man har hånd i hanke med, hvad der bliver tilbudt, og hvem der modtager det, så vi sikrer os, at det, der bliver givet, ikke ender i de forkerte hænder.
Lene Hansen (S), 2009-03-12:
Socialdemokratiet hilser SF's forslag om at give stofmisbrugere ret til anonym behandling velkommen.
Før der kan ske forandringer på dette område, skal der jo fremsættes forslag her i Folketingssalen, og vi synes egentlig, det er på høje tid, vi tager fat på en diskussion om et ret alvorligt emne.
Alkoholmisbrugere har jo længe haft ret til anonym behandling, og det understreger bare det mærkværdige i, at stofmisbrugere ikke også har denne mulighed for at opretholde et privatliv.
Der har på mange behandlingssteder været eksempler på, at stofmisbrugere afslår tilbud om behandling, når de bliver oplyst om, at deres cpr-nummer bliver registreret i kommunen.
Et tilbud til stofmisbrugere om anonym behandling vil ifølge førende danske eksperter få flere til at søge behandling.
Denne overbevisning ses eksempelvis hos lederen af rådgivnings- og behandlingscenteret for unge i København, som har udtalt sig til et dagblad den 17. februar.
At kalde den danske indsats på narkotikaområdet for en fiasko er måske nok at gå lige lovlig langt, men på trods af kampagner og forskellige behandlingsformer og tilbud om afvænning dør der stadig væk mellem 250 og 350 narkomaner hvert år.
Det er mennesker, der ikke er blevet hjulpet i tide, så den hidtidige indsats har altså vist sig at være utilstrækkelig.
Tiden er derfor inde til at tænke nyt.
At flere søger behandling bør være målet for al misbrugspolitik, og derfor er det også meget glædeligt i dag at høre velfærdsministeren være så åben over for at se på forslaget i et videre arbejde på at finde en vej til at løse dette alvorlige problem.
I den forbindelse vil jeg gerne udtrykke ønske om et rigtig godt samarbejde i udvalget.
Vi har samme mål, men vi er fuldstændig klar over, at der er problemer med at gennemføre forslaget, som det ligger her, som det også blev påpeget af Venstres ordfører.
Sophie Løhde (V), 2009-03-12:
Jeg ved ikke, om jeg blev overrasket, men jeg blev måske en lille smule forvirret over den her varme støtte til forslaget fra Socialdemokratiets side med hensyn til, at man nu synes, det kunne være en god idé at afprøve det her.
Men jeg kan forstå, at Socialdemokratiet ude lokalt synes, at man skal afskaffe muligheden for anonymitet på alkoholområdet.
Og derfor opfatter jeg sådan lidt udsagnet her om, at man støtter det, som at trække lidt i den ene retning, mens man trækker i den anden retning på alkoholområdet, og derfor kunne jeg godt tænke mig at spørge ordføreren, om det er Socialdemokratiets politik på landsplan, eller det kun er på lokalt plan at mene, at anonymiteten i alkoholmisbrugsbehandlingen skal afskaffes, og om alkoholmisbrugsbehandlingen harmonerer med behandlingen for stofmisbrug med hensyn til anonymitet.
Lene Hansen (S), 2009-03-12:
Jeg ved ikke rigtig, hvor ordføreren har sine oplysninger fra.
Det er et politikområde, som vi er ret faste på, med hensyn til at vi altså her har et problem med, at vi ikke kan få tilstrækkeligt med behandling sat i værk, på grund af at der er en forhindring med anonymitet, og den tror jeg bestemt at vi kan finde en vej ud af.
Sophie Løhde (V), 2009-03-12:
Så kan jeg jo som serviceoplysning sige, at som ordfører hviler mine oplysninger på ret solidt grundlag, for det er nemlig en pressemeddelelse fra formanden for Kommunernes Landsforenings Social- og sundhedsudvalg, Tove Larsen, der jo som bekendt er borgmester for Socialdemokratiet.
Hun udtaler i en pressemeddelelse den 10.10.2008 bl.a., og jeg citerer: »Endelig mener jeg, at anonymiteten i alkoholbehandlingen bør afskaffes.
Det er vigtigt for kommunerne at kunne følge, hvem der er i behandling og hvor, hvis vi skal sikre, at alle modtager et tilbud, som er af en ordentlig kvalitet.«
Det er derfor, jeg bare må konstatere, at det er sådan en lille smule forvirrende.
Hvad er Socialdemokratiets politik på alkoholmisbrugsbehandlingsområdet?
Går man ind for, at det fortsat skal være forbundet med anonymitet, eller støtter man Socialdemokratiet lokalt og mener, at det skal afskaffes, og hvordan harmonerer en eventuel holdning på det område med, at man nu står her og taler varmt for, at vi skal se på mulighederne for at have anonymitet i forbindelse med stofmisbrugsbehandlingen?
Det er sådan en lille smule forvirrende, så jeg synes, det kunne være meget rart, hvis vi fik opklaret, hvor Socialdemokratiet står i den her sag.
Lene Hansen (S), 2009-03-12:
Det, jeg står og siger her på talerstolen, er partiets holdning, og er jeg helt sikker på, at en borgmester i Aabenraa har nogle problemstillinger, som hun ønsker at få drøftet med os.
Jeg er fuldstændig enig i, at der kan være nogle problemstillinger omkring det at opgive anonymitet, og det hørte jeg faktisk også velfærdsministeren sige, nemlig at der er nogle problemer i det.
Vi må se på det og på, hvordan vi kan løse det, fordi formålet med enhver behandling jo må være, at så mange som muligt modtager den for at blive stoffri, enten på alkoholområdet eller på stofområdet.
Sophie Løhde (V), 2009-03-12:
Nu repræsenterer jeg partiet Venstre og ikke regeringen.
Ordføreren havde mulighed for at spørge ministeren før.
Når det så er sagt, vil jeg sige, at netop når jeg understreger, at det er i satspuljekredsen, jeg mener det er relevant at vi tager den drøftelse, så giver det jo også sig selv, at der netop skal iværksættes nogle undersøgelser af, hvad det er for en viden, vi har på området, og hvad det er for nogle erfaringer, vi kan hive ind.
Men vi skal også have eksperternes bud på, hvis vi laver en ordning i et afgrænset område - eksempelvis hvis vi startede i en bestemt kommune - hvor stort behovet så vil være, hvor mange man skønner vil henvende sig, som ikke ville have henvendt sig med de muligheder, der er i dag.
Det er jo vigtigt, at vi netop har fokus på, at det her, som vi i Venstre meget gerne vil iværksætte, målrettes personer, som vi ikke har kontakt med i systemet i dag, det vil sige, at det skal give mulighed for, at vi får langt flere mennesker i behandling for deres stofmisbrug, end tilfældet er i dag.
Karen Jespersen (V), 2009-03-12:
Beslutningsforslaget her om at give mulighed for, at man kan modtage anonym behandling, hvis man er stofmisbruger, har jo sin baggrund i, at der tilsyneladende i gruppen af stofmisbrugere er mennesker, som kan være tilbageholdende med at søge behandling, fordi de er bekymrede for, hvilke konsekvenser det vil have, hvis det bliver udbasuneret for alverden, at de nu er stofmisbrugere og i behandling.
For at undgå, at der er nogle, der holder sig tilbage for at søge behandling, er forslaget så, at man kan få behandling anonymt, altså at der ikke er nogen myndigheder, der kender til det forhold, at man er under behandling.
Jeg er helt med på, at der er en problemstilling, men den er faktisk ikke så ligetil.
Altså, der bliver henvist til, at man i andre sammenhænge kan være anonym, f.eks. på kvindekrisecentre, eller hvis man er alkoholiker, men det, der er det helt særlige, er, hvis der indgår nogle former for medicin i behandlingen, og det er jo ikke noget, der lige ligger under min ressort.
Det at udlevere medicin anonymt er ikke noget, man uden videre kan.
Der er også forskellige andre forhold, der kan være børn involveret, og hvad gør man i sådan et tilfælde?
Så det, jeg har gjort, eller embedsmændene i mit ministerium har gjort,
er, at de har talt med nogle af de fagpersoner, der har været med til at rejse den her problemstilling, bl.a. psykiateren Henrik Rindom, og det, vi er nået frem til, er at foreslå, at vi laver et forsøg, hvor vi får afprøvet, hvad det egentlig vil sige.
For der er altså nogle meget svære problemstillinger, som også involverer Justitsministeriets område og Sundhedsministeriets område.
Så som forslaget ser ud her, kan jeg ikke støtte det, men jeg er indstillet på at gå videre med problemstillingen
og meget gerne i fællesskab, hvor vi finder ud af at stille nogle spørgsmål til, hvordan sådan et forsøg kunne indrettes som en rigtig god forløber til noget, der så måske kunne blive en lovændring.
Tina Petersen (DF), 2009-03-12:
Jeg kunne godt tænke mig at stille ministeren et spørgsmål.
Ministeren kom selv ind på at forsøge at sammenligne stofmisbrug med alkoholmisbrug og så krisecentre osv.
Vil ministeren give mig ret i, at der er stor forskel på det, der hedder anonym alkoholbehandling, og det at være på et krisehjem og tage stoffer, som er decideret ulovlige i Danmark?
Karen Jespersen (V), 2009-03-12:
Svaret er ja, og man kan sige, at det er et af de problemer, der er, og derfor kan jeg heller ikke bare sige, at det kan jeg give grønt lys for.
Jeg synes, det er værd at prøve at opstille nogle kriterier for, hvordan man kan gribe sagen an.
Resultatet kunne jo blive, at der kun kan gøres en social indsats, gives en social terapi, en samtaleterapi i den slags anonyme behandlingsforløb, fordi man netop ikke må udlevere medicin anonymt.
Özlem Sara Cekic (SF), 2009-03-12:
Jeg synes, det er dødærgerligt, at Venstre ikke kan være med til at støtte forslaget, især fordi det kan være med til at hjælpe en gruppe mennesker, som normalt ikke vil søge hjælp.
Men det, der får mig til at stille et spørgsmål, er, at Venstres ordfører siger, at der ikke er en eneste undersøgelse, der viser, at der er det her behov.
Betyder det så, at Venstre gerne vil sætte en undersøgelse i værk?
Sophie Løhde (V), 2009-03-12:
Derfor ønsker vi, at vi i regi af satspuljekredsen drøfter mulighederne for det, og at vi også får nogle af eksperterne på banen til at komme med deres bud på, hvordan en sådan ordning her kan skrues sammen.
Det er det, som bl.a. Rindom er kommet med nogle rigtig gode betragtninger over, som jeg synes er vigtige at få inddraget i arbejdet, så vi forhåbentlig kommer til en fornuftig løsning og også til enighed om et forsøg på det her område.
Özlem Sara Cekic (SF), 2009-03-12:
Det ved jeg godt.
Jeg har forstået det i forhold til satspuljeaftalerne.
Jeg vil bare rigtig gerne vide: Har regeringen et mål om at få det her belyst ordentligt og vil derfor sætte en undersøgelse i værk for at se, hvordan det ser ud rundtomkring i landet, og hvordan det ser ud for de mennesker, som har den her afhængighed?
Det er det, som jeg spørger om, og som jeg ikke lige fik svar på.
Er svaret ja eller nej?
Charlotte Dyremose (KF), 2009-03-12:
Også i Det Konservative Folkeparti ser vi med stor begejstring på det her forslag, som vi mener er en helt naturlig udvikling, fordi vi jo netop har behov for at fremme, at mennesker gerne vil til Danmark og benytte deres kompetencer til gavn for danske virksomheder og ikke mindst for det danske samfund.
En væsentlig faktor, når man skal overveje, hvor man vil lægge sin arbejdsindsats, og hvor man vil flytte sin familie hen,
Man må jo sige, at mange af de mennesker, der kommer hertil med et højt kompetenceniveau, ofte har en alder, hvor det vil være yderst relevant, at deres børn kommer i et uddannelsestilbud.
Derfor er det her forslag naturligvis en rigtig udmærket gulerod til at vælge Danmark, hvilket vi har behov for, hvis vi skal sikre fremtidens velfærd.
Men vi synes også, at det er et helt naturligt forslag, at man, når man er i Danmark, lægger sin arbejdskraft i Danmark og dermed er med til at bidrage til det danske samfund, så også til gengæld har muligheden for, at ens børn kan få en kompetencegivende uddannelse, mens man er her, også den del af forslaget, der jo netop betyder, at hvis børnene er i gang med en uddannelse, når forældrene igen forlader landet, så har de muligheden for at færdiggøre den uddannelse, uden at det skal koste dem noget, sådan så man altså ikke er bange for at tage hertil f.eks. for en 2-årig periode, fordi det så kan betyde et brud i de unges uddannelsesmuligheder.
Derfor er også den del af forslaget utrolig vigtig.
Så vi er glade og positive over det her forslag og glæder os til at få det vedtaget.
Johanne Schmidt-Nielsen (EL), 2009-03-12:
Enhedslisten kan også støtte det her forslag.
Vi mener sådan set, at princippet om gratis uddannelse burde gælde alle studerende i Danmark, uanset hvor man kommer fra.
I den seneste tid har vi jo oplevet, at der har været nogle angreb på netop den gratis uddannelse i Danmark, men heldigvis ser det ud til, at lang tids politisk arbejde har virket, og at de studerende, der ulovligt er blevet opkrævet brugerbetaling, vil få deres penge tilbage.
Men som sagt støtter vi selvfølgelig ethvert forslag, der indskrænker brugerbetalingen i det danske uddannelsessystem, så vi stemmer for det her forslag.
Bertel Haarder (V), 2009-03-12:
Vi har jo en interesse i, at der kommer studerende til Danmark.
Anne-Mette Winther Christiansen (V), 2009-03-12:
Forslaget er jo forslag til lov om oprettelse af et nationalt center for undervisning i natur, teknik og sundhed.
Det skal sikre, at vi får et bedre samspil mellem skoler og virksomheder, en bedre efteruddannelse af lærere og en systematisk videndeling.
Flere unge skal gennemføre en videregående uddannelse, rigtig gerne inden for natur, teknik og sundhed, og derfor nedsatte ministeren så sammen med ministeren for videnskab, teknologi og udvikling i maj sidste år - eller det er faktisk 1½ år siden - en arbejdsgruppe, som skulle forberede en national strategi for styrkelse af natur, teknik og sundhed i alle de danske uddannelser.
Denne arbejdsgruppe endte med at komme med anbefalinger, bl.a., at det ville være nyttigt at oprette et nationalt center for undervisning i natur, teknik og sundhed.
Rundtomkring i landet ved vi at der eksisterer rigtig mange gode initiativer inden for natur, teknik og sundhed, men der er brug for, at vi har en koordinerende indsats for at få en samlet viden: Den viden, der er på hele området, skal samles, så den kan komme helt ud i klasselokalerne.
Der er nogle gange for langt fra forskning til praksis.
Dette center skal i samarbejde med de oplagte samarbejdspartnere og de eksisterende faglige miljøer være med til at gøre denne afstand kortere, at bygge bro mellem den forskning, der finder sted, og den praksis, der er ude på skolerne.
Derfor støtter Venstre naturligvis lovforslaget.